钦定古今图书集成/理学汇编/学行典/第248卷 > 周健
## 钦定古今图书集成/理学汇编/学行典/第248卷 > 周健

按《苏州府志》：“周健，长洲人，本姓吴，年七岁，父贫，鬻周
襄，家冒周姓。襄携幼子与甥饮婿家，夜归，健引炬而
前。俄有人挟兵持火尾之，诘襄所往，襄知为贼，不敢
对。贼怒，自灭火，又扑灭健，火手中襄右股，因拔刀捽
襄于地，甥子咸溃走，健直前，手执一贼，夺刀插泥淖
中，刀入指为断。贼大怒，舍襄捽健，健与抱持，襄遂得”
脱。已，贼大至，不胜忿，投刀乱斫之。襄且隐隐闻健与
贼持久始绝。贼视健肠胃流出，弃去。俄而复苏，犹呼
襄所在，强起走，创剧，仆普思桥。会襄率人来援，与遇，
掖归，视襄中刀处，为作楚状。又见襄子与甥俱无恙，
因索糜食碗许，呕血一斗死。健时年二十三。